Is-sitwazzjonijiet difficli li jgħaddu minnhom pajjiżi barranin fi żmien ta’ taqlib ma jaffetwax direttament lil Malta iżda b’mod indirett jaffetwa lil xi persuni jew negozji. Mhux b’inqas lil dawk in-negozji jew individwi li jkunu jridu jiġbru flushom minn dawn il-pajjiżi. L-Assoċjazzjoni Maltija għall-imminiġjar tal-kreditu illum organizzat konferenza propju dwar dan. Bosta huma sidien ta’ negozju li jkollhom jiġru wara flushom biex jitħalsu ta’ xogħol jew servizzi li jkunu taw. Is-sitwazzjoni tikkompliku ruħha meta il-flus jkollhom jinġabru minn xi persuni jew negozji oħra barra minn Malta. Bħalissa minħabba s-sitwazzjonijiet imqallba f’uħud mill-pajjiżi l-aktar fl-Afrika ta’ fuq, diversi negozji Maltin għandhom diffikultà biex jiġbru flushom minn dawn il-pajjizi. F’dan l-isfond, l-assocjazzjoni Maltija għall-immanigjar tal-kreditu organizzat konferenza biex tiddiskuti din il-problema u kif fil-futur jistgħu jiġu evitati sitwazzjonijiet simili. Is-Sur Charles Xuereb President tal-MACM qal lil tvm.com.mt li qabel jieħu deċiżjoni ta’ kreditu n-negozjant għandu dejjem jkun infurmat. “Il-problemi tad-debituri teżisti mad-dinja kollha anke’ fil-pajjiżi tal-Afrika ta’ Fuq, mhux problema biss ta’ Malta. L-MACM tinforma lil membri tagħha dwar l-andament tal-industrija jiġifieri membri tal-MACM jgħaddu informazzjoni bħal dishounered cheques jew overdue accounts ħalli dak li jkun jieħu deċiżjoni infurmata,” spjega s-Sur Xuereb. Huwa tkellem ukoll dwar is-sitwazzjoni lokali anke’ wara każ riċenti. “Ma nistax niġġeneralizza din mhux xi ħaġa tal-bieraħ jew illum, imma problemi li kontwinament naffaċjaw anke supplier li kontiwament jaffaċċja. Filfatt survey riċenti juri li bejn wieħed u ieħor 3.1 % tat-turnover tal-businesses ikunu bad debt allura importanti li wieħed jagħmel l-istudji tiegħu biex ikun jaf ma min qed jagħmel id-dejn,” qal is-Sur Xuereb. Il-membri tal-MACM jkollhom il-vantaġġ li jaqsmu l-informazzjoni dwar il-kredituri bejnithom u b’hekk ikollhom ħafna informazzjoni qabel jieħdu deċiżjoni.